## La Generalitat assegura que la Confederació Hidrogràfica del Xúquer no va enviar cap comunicació al Centre de Coordinació d’Emergències des de les 16:13 hores fins a les 18:43 hores del dimarts 29 d’octubre a pesar de “l’augment brusc” del cabal del barranc del Poio

*** Els representants de la a CHX que estaven en la reunió del 29 d’octubre del CECOPI des de les 17:00 hores no van advertir de cap risc
* El correu que envia l’organisme de conca a les 16:13 hores confirma que el cabal era de 28,7 m³/s en el barranc del Poio i el Centre d’Emergències no desactiva l’alerta hidrològica
* A pesar que la CHX afirma que les conseqüències eren “especialment perilloses des de les 17:00 hores”, el següent correu de la CHX a Emergències va arribar dos i hores i mitja després, a les 18:43 hores, quan s’avisa d’un cabal de 1.686 m³/s amb tendència ascendent i amb una crescuda molt ràpida
* La CHX té competències en la comunicació als organismes de protecció civil dels avisos hidrològics davant possibles avingudes, segons s’establix en la Llei 17/2015, de 9 de juliol, del Sistema Nacional de Protecció Civil**

La Generalitat assegura que la Confederació Hidrogràfica del Xúquer no va enviar al Centre de Coordinació d’Emergències cap correu, comunicació o alerta de la pujada brusca del cabal del barranc del Poio fins a les 18:43 hores del 29 d’octubre, segons consta en l’enviament de missatges que es produïx en la vesprada d’eixa jornada entre la CHX i el CEE.

L’entitat va estar dos hores i mitja sense comunicar cap avís. Concretament, a les 16:13 hores, la CHX va confirmar un cabal de 28,7 m³/s en barranc del Poio i amb tendència descendent a les 15:50 hores; a pesar d’això, el Centre d’Emergències no desactiva l’alarma hidrològica que estava activa des de les 12:20 hores. En eixe moment (12:20 hores), Emergències va decretar l’alerta hidrològica per la crescuda de la rambla del Poio, avisa tots els municipis afectats de la zona del barranc i obliga a constituir els CECOPAL (centres de coordinació d’emergències locals), perquè activen les mesures preventives corresponents.

El correu següent de la CHX a Emergències ja és dos i mitja més tard, a les 18:43 hores, avisant d’un cabal de 1.686 m³/s amb tendència ascendent i amb una crescuda molt ràpida.

En este sentit, la Confederació Hidrogràfica del Xúquer assegura en el seu comunicat que a “partir de les 17:00 h es detecta un augment brusc del cabal del barranc del Poio”; afig que “a les 17:30 h aconseguix el mateix nivell d’aforament que va motivar l’alerta emesa pel centre de coordinació d’emergències de la Generalitat valenciana del migdia”. No obstant això -afig- esta vegada les autoritats autonòmiques no van emetre una nova alerta.

Referent a això, cal puntualitzar que Emergències no va rebre cap correu electrònic, cap telefonada, ni cap comunicació de cap tipus de la CHX alertant d’este “augment brusc del cabal de la rambla del Poio”, ni a les 17:00 h ni a les 17:30 h. I tot això a pesar que la CHX havia de mantindre el seguiment de l’evolució del cabal per a informar de qualsevol risc que es poguera produir. A més, l’alerta hidrològica decretada per Emergències estava activa des de les 12:20 hores.

La CHX afirma que “les autoritats competents van disposar de la predicció meteorològica proporcionada per l’Aemet i les dades de les conseqüències d’eixa predicció, és a dir, l’augment del cabal en el barranc del Poio, especialment perilloses des de les 17:00 h”.

En este sentit la CHX admet que les conseqüències eren “especialment perilloses des de les 17.00 h”, però a pesar d’això, no va enviar cap comunicació, cap avís, cap correu electrònic ni va fer cap telefonada a Emergències fins a les 18:43 h, que és quan es rep un correu electrònic de la CHX en el qual s’informa que el cabal ja és de 1.686 m³ per segon, “amb tendència ascendent i molt ràpida”.

És més, quan arriba el correu electrònic de les 18:43 hores del dimarts 29 d’octubre, s’està desenrotllant la reunió del CECOPI. A eixa reunió assistix el president de la CHX, Miguel Polo, i no hi ha cap referència, en eixe moment i en eixa reunió, sobre “les conseqüències especialment perilloses des de les 17:00 h” de les quals parla la CHX en el seu comunicat.

D’altra banda, la Confederació del Xúquer té entre les seues competències “la comunicació dels avisos hidrològics davant possibles avingudes als organismes de protecció civil de manera habitual”, segons l’última actualització del Pla de gestió del risc d’inundació de la demarcació hidrogràfica del Xúquer 2022-2027, elaborat pel Ministeri de Transició Ecològica i el Repte Demogràfic i per la Confederació Hidrogràfica del Xúquer.

Per a ser precisos, el text diu que “en el marc de la Xarxa d’Alerta Nacional, tots els organismes de les administracions públiques que puguen contribuir a la detecció, seguiment i previsió d’amenaces de perill imminent per a les persones i béns han de comunicar immediatament al Centre Nacional de Seguiment i Coordinació d’Emergències de Protecció Civil qualsevol situació de la qual tinguen coneixement que puga donar lloc a una emergència de protecció civil. A més -s’afig- els òrgans competents de coordinació d’emergències de les comunitats autònomes són la via tant per a la informació de les emergències de protecció civil al Centre Nacional de Seguiment i Coordinació d’Emergències de Protecció Civil, com per a la transmissió de l’alerta a qui corresponga. En este context, la comunicació dels avisos hidrològics davant possibles avingudes és competència dels organismes de conca com la Confederació Hidrogràfica del Xúquer, que és la que informa d’estos avisos als organismes de protecció civil de manera habitual”.

Aportem la cronologia detallada de les comunicacions respecte a l’estat i evolució de l’embassament del Poio a zona de la rambla del Poio i és la següent:

o *Mail* de les 11:06 hores – CHX activa alarma de cabal amb un valor de 264 m³/s i tendència ascendent indicant que la crescuda està produint-se molt ràpid.  
o *Mail* de les 11:07 – CHX torna a enviar el correu anterior.  
o 12:20 - Emergències envia alerta hidrològica, avisa tots els municipis afectats i obliga a constituir els CECOPAL (centres de coordinació d’emergències locals). Emergències alerta tots els municipis afectats, de la zona del barranc del Poio, perquè activen les mesures preventives corresponents.  
o *Mail* de les 13:42 – CHX avisa de cabal en baixar a 120 m³/s amb tendència descendent. Emergències no desactiva res.  
o *Mail* de les 15:04 – CHX confirma cabal de 55,86 m³/s. Emergències no desactiva res.  
o *Mail* de 16:13 – CHX confirma cabal de 28,7 m³/s. Emergències no desactiva res.  
o 17:00 – El CECOPI està constituït, amb presència de la CHX. En cap moment la CHX alerta allí de la pujada brusca del cabal de la rambla del Poio ni de “les conseqüències especialment perilloses” que des de les 17:00 h se succeïxen segons trasllada la CHX en el seu comunicat.  
o *Mail* de les 18:43 – CHX anuncia cabal de 1.686 m³/s amb tendència ascendent i amb una crescuda molt ràpida.  
o Des de les 16:13 hores fins a les 18:43 hores del dimarts 29 d’octubre, la CHX no remet cap comunicació a Emergències. Segons les dades de la mateixa CHX, a les 18 hores, el cabal va arribar als 1.725,887 m³ per segon.  
o No obstant això, el *mail* avisant a Emergències de la crescuda del cabal arriba a les 18:43 hores.  
o No es rep cap avís ni comunicació més per part de la CHX a partir d’eixa hora, ni via correu electrònic, ni per telèfon, ni de manera presencial en el CECOPI.  
o Quan arriba este *mail* de les 18:43 hores del dimarts 29 d’octubre, s’està desenrotllant la reunió del CECOPI. En eixa reunió els representants de la CHX no fan cap advertiment del risc existent en la rambla del Poio.

Fecha: 04/11/2024